[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000004", "text": "La kakc\u0302ikela lingvo (\u2018kaqchikel\u2019) kaj aliaj lingvoj gvatemalaj antau\u0306eniras dank'al cifereca aktivado"}, {"text_idx": "#000005", "text": "Kunveno pri cifereca aktivado por la kakc\u0302ikela lingvo [eo]. Foto de Pueblo Click, uzata kun permeso."}, {"text_idx": "#000006", "text": "Gvatemalo au\u0306 Quauhtlemallan, kiu signifas \u201cloko kun multaj arboj\u201d en la nau\u0306atla lingvo, estas lando kun granda diverseco etna, kultura kaj lingva. Lau\u0306 oficialaj datumoj de la 11-a Nacia Popolnombrado kaj la 6-a Nacia Nombrado pri log\u0302ejoj de la jaro 2002, 41% de la homoj identig\u0302as kiel indig\u0302enaj [en], kio igas Gvatemalon lando konsistigita de popoloj majaaj, garifunaj [es], xinkaj [es] kaj ladinaj [es] au\u0306 mestizaj."}, {"text_idx": "#000007", "text": "En Gvatemalo oni parolas 25 lingvojn [es], el kiuj 22 estas lingvoj majaaj kun propraj strukturo kaj historio. La diferencoj inter tiuj lingvoj estas videblaj en iliaj diversaj gramatikaj tendencoj, fonologiaj uzoj kaj kreskanta vortprovizo, sed ili havas komunan trunkon: la fondinta lingvo majaa, agnoskita kiel pra-majaa."}, {"text_idx": "#000008", "text": "La valoro de la majaaj lingvoj ankau\u0306 estas ke ili vivtenas la kulturon de la popoloj kiuj parolas ilin. Dank'al ili, oni akiras kaj transigas la komunumajn sciojn kaj valorojn. Sammaniere, tra la parola tradicio, la pli junaj generacioj heredas la moralajn principojn de la majaa pensmaniero kaj konfirmig\u0302as filozofio kun heredaj\u0302o de sciencaj kaj kosmogoniaj scioj."}, {"text_idx": "#000009", "text": "\u201cCifereca aktivado en lingvoj indig\u0302enaj\u201d: Agoj favore al la majaaj lingvoj"}, {"text_idx": "#000010", "text": "Kadre de la projekto \u201cCifereca aktivado en lingvoj indig\u0302enaj\u201d subtenata de Rising Voices kaj kunlabore kun Pueblo CLICK [es], okazis Kunveno pri Cifereca Aktivado por Lingvoj Indig\u0302enaj, specife pri la lingvo kaqchikel (kakc\u0302ikel), la 11-an kaj 12-an de aprilo, en la eduka centro Pavarotti en San Lucas Tolima\u0301n, en la departemento Sololao, kiu sukcesis kunvoki pli ol 30 aktivulojn el diversaj regionoj de Gvatemalo."}, {"text_idx": "#000012", "text": "En Gvatemalo, la lingvo kaqchikel estas unu el la kvar lingvoj kun plej granda nombro de parolantoj. Oni parolas g\u0302in en 54 municipoj* [NDT: En la hispana, la termino \u201cmunicipio\u201d ne signifus unusolan urbon au\u0306 urbeton] de 7 departementoj: unu municipo de Baja Verapaz, 16 municipoj de Chimaltenango, unu municipo de Escuintla, 7 municipoj de la departamento Gvatemalo,14 municipoj de Sacatepe\u0301quez, 11 municipoj de Sololao kaj 4 municipoj de Suchitepe\u0301quez."}, {"text_idx": "#000013", "text": "Tagoj kiuj apogas konstruon de celoj"}, {"text_idx": "#000014", "text": "La kunveno estis arang\u0302ita kalkulante la majaan kaj gregorian kalendarojn. Tio signifas, ke g\u0302i okazis la 11-an kaj 12-an de aprilo, en tagoj kiuj respondas al Oxi \u0301E kaj Kaji \u0301Aj, simboloj de la vojo, kiu kondukas al objektiva kaj preciza punkto: ke tiuj lingvoj triumfu favore al multlingva kaj multkultura socio. Tiel la arang\u0302o estis rigardata, simbole, kiel grajno de maizo semata en fruktodona tero esperante, ke g\u0302ermos la grenkampoj. Oni esperas, ke g\u0302i kreskos, produktos spikojn, konvertig\u0302os en maizon kaj nutros plurajn generaciojn."}, {"text_idx": "#000015", "text": "La c\u0302efa celo de la kunveno estis kunigi homojn kongruajn kaj influajn en la mondoj de edukado, politiko, teknologio, komunikado kaj arto.\nLa interparoladoj okazis tra diskutforumoj, kiuj ebligis substreki la gravecon de unuigo de la klopodoj por savi kaj disvastigi la denaskajn lingvojn pere de Teknologio de Informado kaj Komunikado (TIK). La celo estas kapabligi la novajn generaciojn kaj ebligi aliron al scioj kaj konoj. Kelkaj partoprenantoj menciis la gravecon \u201cdisvolvi fieron, respekton kaj uzon de la indig\u0302enaj lingvoj\u201d, kion ili konsideris \u201cs\u0302losilo por forigi c\u0302iun formon de diskriminacio\u201d. Lau\u0306 la partoprenantoj, la indig\u0302enaj lingvoj devas ekkapti la Interreton kaj farig\u0302i videblaj: \u201cNeniu povas s\u0302ati kaj aprezi tion, kion oni ne konas\u201d."}, {"text_idx": "#000016", "text": "Dum la kunveno, oni prezentis la klopodojn de la universitatano Walter Cuc [pr.Valter Kuk], de la Gvatemala Federacio de Radiofoniaj Lernejoj [es], kiu strebas establi c\u0302enon de alternativaj radiostacioj, multlingvaj, dau\u0306ripovaj, kun nacia elsendo-kapteblo [es: cobertura nacional] kaj rolo. C\u0302io c\u0302i agante kune kun institucioj je loka kaj internacia niveloj por kontribui efike al plena homa disvolvig\u0302o, al civitana partoprenado kaj demokratiig\u0302o de la socio."}, {"text_idx": "#000018", "text": "Siaflanke, Israel Quic de Mundo Posible [es] prezentis la projekton RACHEL [en] [pr. ras\u0302el], komunuman kovejon por edukado kaj meti-lernado en kamparaj areoj, kun programo konceptita por komunumoj al kiuj mankas stabila aliro al Interreto au\u0306 kiuj ne havas rapidegan Interreton."}, {"text_idx": "#000019", "text": "Alia projekto, proponita en la kunveno, temis pri Mozilla Firefox en Kaqchikel [es], prezentita de Juan Esteban Ajsivinac Sia\u0301n kaj havebla por persona komputilo kaj Android. La projekto koncentrig\u0302as je la granda defio traduki la 5000 ligilojn, kiuj konsistigas la referencojn de tiu retumilo, en la kakc\u0302ikelan."}, {"text_idx": "#000020", "text": "Jorge Lo\u0301pez-Bachiller Ferna\u0301ndez, hispana sociologo, kiu log\u0302as jam ekde pli ol 10 jaroj en Patzu\u0301n [es], en la departemento Chimaltenango, klopodis malgrandigi la nunan ciferecan fosaj\u0302on. La celo estas antau\u0306enigi la disvolvig\u0302on de indig\u0302enaj komunumoj en Gvatemalo per scioj kaj strategioj por videbligi ilian kulturan valoraron."}, {"text_idx": "#000021", "text": "Partoprenantoj de la kunveno pri cifereca aktivado por la kakc\u0302ikela lingvo. Foto kun permeso de Pueblo Click."}, {"text_idx": "#000022", "text": "Unu el tiuj strategioj estas la projekto Kaqchikel Wikipetya, kiu ekestis el la iniciato de homoj el diversaj landoj, kun ekzercado kaj profesiaj spertoj, kiuj celas komunan havaj\u0302on: konservadon kaj antau\u0306enigon de la kakc\u0302ikela kiel majaa lingvo uzante teh\u0302nikaron."}, {"text_idx": "#000023", "text": "Por atingi tiun celon, oni decidis enkonduki la kakc\u0302ikelan lingvon al Vikipedio, la libera kaj multlingva enciklopedio de la fondumo Wikimedia Foundation, kun pli ol 17 milionoj de artikoloj, en 278 dialektoj kaj lingvoj, kiuj estas kunredaktataj de voluntuloj el la tuta mondo."}, {"text_idx": "#000024", "text": "Por personigi la projekton, oni diskutis pri la diversaj alternativoj por trovi nomon kiu estu rekonebla kaj tau\u0306ga, sed kiu ankau\u0306 respektu la identecon de la kakc\u0302ikela kaj enhavu la nomon de la Fondumo Vikimedio. Post studado de tiuj eblecoj, oni decidis, ke la projekto nomig\u0302os \u201cKaqchikel Wikipetya\u201c. Lau\u0306 Jorge, iuj progresoj en c\u0302i tiu projekto inkluzivas ellaboritajn lernilojn, nomkartojn* kaj redaktajn politikojn.\n[*NDT: nomkartoj estas malgrandaj kartoj kun la nomo kaj foje la adreso de persono au\u0306/kaj asocio, kiuj servas kiel enkonduko dum vizito au\u0306 renkonto kun nekonatoj]."}, {"text_idx": "#000025", "text": "La defioj estas multaj, interalie atingi tiujn, kiuj sin devontigas aktivi kiel voluntuloj. Tamen Jorge estas optimisma kaj deklaras, ke tiu projekto estos granda kontribuo por la homaro."}, {"text_idx": "#000026", "text": "Potenciala kunlaboro kun la Universitato Majaa Kakc\u0302ikela [es] ankau\u0306 alportas multajn eblecojn, c\u0302efe por la projekto de Wikimedia [Vikimedio] danke al la studentaro, kiu interesig\u0302as pri teknologio kaj parolas la kakc\u0302ikelan lingvon."}, {"text_idx": "#000027", "text": "Resume, la kunveno en San Lucas Tolima\u0301n konsistigis la unuan fortan pas\u0302on al malfermo de eblecoj, kiuj povus aperi en Interreto por revigligi la lingvon kaj ankau\u0306 por lerni de spertoj de aliaj komunumoj tra la tuta lando. Tiujn tagojn, oni vidis novajn disvolvig\u0302antajn retojn, kiuj pli fortig\u0302as kaj kunlaboras en Interreto kaj esperas refoje kunveni danke al la subteno de la projekto Qatzij [es]."}, {"text_idx": "#000028", "text": "C\u0302i tiu artikolo venas de Rising Voices, projekto de Global Voices, kiu helpas disvastigi civitanajn komunikilojn al lokoj, kie kutime oni ne havas aliron al ili. \u00b7 C\u0302iuj artikoloj"}, {"text_idx": "#000029", "text": "Plej novaj artikoloj pri Gvatemalo"}, {"text_idx": "#000030", "text": "Majaa spirita gvidantino akuzita pri \u201csorc\u0302ado\u201d en Gvatemalo, poste liberigita"}, {"text_idx": "#000031", "text": "Tutmonda alvoko por justeco unuigas artistojn en Gvatemalo"}, {"text_idx": "#000032", "text": "Lingva aktivismo por la estonteco de la homaro"}, {"text_idx": "#000033", "text": "Juna kuiristo en Bakuo transformis sian apartamenton en restoracion"}, {"text_idx": "#000035", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000037", "text": "Aboni komentojn de c\u0302i tiu artikolo per retpos\u0302to"}, {"text_idx": "#000039", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}]